Gaan hulle tenks stuur om ons te keer om 'Die Stem' te sing? – praag.co.za
Die polemiek rondom die sing van "Die Stem" is besig om wyer uit te kring en intussen het die EFF ook te kenne gegee dat die dele van ons volkslied wat tans nog by rugbywedstryde gesing word, uit die amptelike nasionale lied verwyder moet word.
Op Daily Maverick het prof. Pierre de Vos van die UK 'n aanval op die voortbestaan van "wit, Afrikaanse universiteite" gedoen waarin hy hulle afskaffing bepleit. Ene A.J. Venter het hom op die kommentaarafdeling van dié webblad taamlik breedvoerig ondersteun, al klaende oor die "outoritêre" aard van die Afrikaanse kultuur en dat ons te veel "soos militaristiese Duitsers" is.
Hierop antwoord ek hom soos volg:
Mnr. Venter, as u so teen die "militaristiese Duitsers" is, moet u maar liewer daardie BMW of Volkswagen gaan inruil vir 'n Cadillac of Ford. Wat u op Daily Maverick oor Afrikaners kwytraak, verteenwoordig bloot Engelse stereotipes wat oor jare kwaadwillig hier en in die buiteland oor ons versprei is, dat ons "outoritêr" is en sulke twak. Terloops, dit staan natuurlik in die WVK-verslag ook, een of ander "Adorno"-analise van ons "outoritêre kultuur", patriargale gesinstruktuur, en wat nog.
Suid-Afrikaanse kommuniste is te dom om hul eie eenvoudige ideologie te verstaan, dis die probleem.
Feit is egter dat die mense wat in dié land die grootste menseregteskendings gepleeg het – die Britte, wat so deur die onnosele plaaslike bevolking bewonder word, asook die kommunistiese terroriste wat burgerlikes in ons stede met motorbomme bestook het – geensins Afrikaners is nie. Dis seker nie "outoritêr" om terreur te pleeg nie en daarom aanvaarbaar. Nietemin bestaan daar verskeie internasionale konvensies daarteen.
Ek aanvaar dat ons die onlangse oorlog – soos in 1902 – geheel en al verloor het en tans onder die oorheersing van korrupte, wrede, dom, vertoonsugtige plunderaars verkeer. Iewers het ek al daarna verwys as die "Derde Britse besetting". Ons is ontwapen en verguis; indien 'n mens te veel kritiek daarteen uitspreek, kan jy maklik in die tronk beland.
Waarom die gehate naam "Suid-Afrika" nie verander is nie, weet nugter. Dis in elk geval 'n uitvinding van "apartheid", of ten minste van Smuts en Hertzog. Die "nuwe reënboogmense" kan gerus vir hulle 'n Zimzaniese naam van een of ander aard uitdink en nie langer, soos op soveel ander gebiede op ons parasiteer nie.
Die meeste mense in dié land is egter tevrede met een of ander hibriede, kunsmatige, koloniale indentiteit of subidentiteit. Heimlik wil almal Amerikaners wees, want dit is wat hulle op die TV sien.
Die enigste groep wat nie met dié "skadubestaan" tevrede is nie, is die Afrikaners. U sê dat ek u nie verteenwoordig nie, maar dan verteenwoordig u my 100 keer minder as wat ek u verteenwoordig. Ten minste stry ek vir Afrikaans en vir ons menseregte, vir die reg van ons vroue om nie deur maniakke verkrag te word en vir ons boere om nie doodgemartel te word soos al met duisende gebeur het nie. Ek doen dit met die pen en nie met bomme soos u kommunistiese helde wat met straatname en in die skoolgeskiedenisboeke vereer word nie.
Die polities korrekte leuens wat u oor Afrikaans kwytraak, as sou dit een of ander "mengsel" van Frans, Khoisan en wat ook al sou wees, is so onnosel en kinderlik, dis regtig lagwekkend! Daar is minder vreemde woorde in Afrikaans as in die meeste Europese tale en géén taalkundige getuienis dat dit ooit 'n pidgin, kreool of "gemengde" taal was nie. Trouens, Engels, hoewel tans 'n wêreldtaal, is veel eerder 'n bastertaal vol vreemde woorde wat van sy oorspronklike Angel-Saksiese wortels afgesny is.
Deur Afrikaans verkry 'n mens toegang tot die hele kultuurskat van Noord-Europa, want met min moeite kan enige Afrikaner Nederlands, Duits en selfs die Skandinawiese tale begin lees en verstaan, soos wat ons voorouers natuurlik voortdurend gedoen het en waardeur Afrikaans tot die voortreflikste kultuurtaal ooit op die Afrikakontinent bevrug is.
Die wonderlike "Engelse" skole in dié land is besig om in duie te stort en oor die afgelope paar dae was daar berigte dat die wiskundesyfer wat in sulke "Engelse" skole aangeteken word op die graad negevlak onder 30% is en in sommige skole so laag soos nul of twee persent. Ook kan die leerlinge nie hul wonderlike Engels skryf of lees nie.
Ons kan dus die pragtige Britse koloniale erfenis in dié land salueer vir sy wonderbaarlike vermoë om sy kultuurgoedere aan die plaaslike bevolking oor te dra en veral af te dwing – Afrikanerkinders in die Transvaal is vir die eerste keer Engels in die konsentrasiekampe geleer – maar binnekort gaan niemand meer kan lees of skryf of basiese somme kan doen nie.
Ek is nie "vasgevang in die twintigste eeu" soos u beweer nie. Inteendeel. Dié land bevind hom egter in 'n negentiende-eeuse, dweepsieke, Brits-imperiale versugting soos dít waarmee die arme siel Peer de Vos van Daily Maverick besig is. Sy onverbloemde Boerehaat en vyandigheid teenoor Afrikaans en die PUK is veronderstel om die guns van sy jingo-kollegas by Ikeys te koop en aan hom 'n nuttige verhoginkie te besorg. Die ewige hensopper en Britse kruiper: daardie gehate figuur in Afrikaans. Dekades lank het ons mense van sypaadjie verander as hulle so iemand op straat teëgekom het.
Die huidige vyandigheid jeens Afrikaans op universiteit berus egter op niks, geen argument, geen grondslag, geen beginsel nie. Dis bloot blinde vooroordeel, tesame met die bekende Engelse hovaardigheid wat Peer nie nog nie behoorlik bemeester het nie.
Nader aan die een-en-twintigste eeu egter, sit ons tans met 'n probleem dat die wêreld besig is om te polariseer in twee kampe: aan die een kant die Angel-Saksers met hul olie-oorloë en gewelddadige veldtogte teen al wat nasiestaat is, en aan die ander kant die volkere, met hul tradisies, kulture, tale, godsdienste, ens.
Terwyl ons, danksy dekades van Boerehaat en propaganda en verguising, sekerlik nie veel vriende in ons eie land oor het nie, word ons egter steeds en toenemend buite Suid-Afrika erken vir ons beskawing, opvoedingsvlak, werkywer en die Afrikaanse standaardtaal wat wêreldwyd aan universiteite as vak bestudeer word.
Ek dink die punt wat ek voorheen gemaak het, bly staan: die Engelsman of die "nuwe Suid-Afrikaner", daardie soort yl afspieëling van die Zimbabwiër – want is Robert Mugabe nie u almal se intellektuele vader nie? – lyk asof hy nie oor die moed beskik om finaal teen ons te begin optree, alle Afrikaanse skole te sluit, die universiteite finaal te "transformeer", ons kinders van tersiêre opvoeding uit te sluit en ons ook enige verdere indiensneming in die ekonomie te ontsê nie.
Die vraag is nou: waarvoor wag almal? Of moet daar eers 'n teken uit die imperium – vanuit Washington of Londen – kom, gerugsteun deur troepe, om finaal tot die etniese suiwering van die Afikaner en Afrikaans vanuit Suid-Afrika oor te gaan?
Gaan ons verbied word om "Die Stem" of "Die lied van jong Suid-Afrika" te sing soos wat die Sowjetunie die Estlanders verbied het om hul volksliedjies te sing? En wie gaan dit afdwing? Die korrupte Azaniese polisie wat ons dalk met 'n R100-noot sal kan omkoop om tog maar "Die Stem" te mag sing?
Gaan u tenks stuur, nes die Sowjetunie in Estland gemaak het, om ons te keer om te sing of om ons taal te praat en ons kinders daarin op te voed? Maar loop die tenks in Bloemfontein nog?
Hierop het Venter my soos volg geantwoord:
Stereotipes wat WAAR is – en niks Brits aan het nie, nie almal wat anti-nasionalisme is is pro-imperialisme nie, daar is meer as twee filosofiese stelses op aarde.
Die Afrikaners onder die Nasionaliste WAS outoriter, UITERS outoriter – ek het deur dit geleef. Ek het na 'n apartheid skool gegaan – en ek onthou hoe absoluut sieldodend hulle was. In die naam van "disipline" het ons, ons kinders se gedagtes so bestuur dat vrye, kritiese denke 'n doodsonde geword het.
Het ons alles wat vreemd is outomaties as 'n euwel verklaar en onsself afgesny van alle vooruitgang.
Tot ons in 'n land gewoon het waar geen vryheid bestaan het nie. Waar die regering kon sensor sonder terugslag en 'n eens vrye, individualistiese volk in 'n klomp skape verander is.
Nee, ons soek nie Amerika nie – Amerika is polities vol van dieselfde foute wat ons gemaak het.
Ek glo aan individuele vryheid en regte en dat almal dit ewe waardig is, elke volk is vol wonderlike goeie dinge en absolute euwels – en elke een (insluitend die Afrikaners) moet vereweg aan die verander en groei wees om die euwels te verminder en die goeie te vergroot.
En volks-selfsugtigheid is die grootste euwel van almal:
Jy veg om "ons" vroue teen verkragting te verdedig ? Ek veg vir 'n planeet waar GEEN vrou verkrag word nie. Want ek is NIE 'n rasis nie en ek glo nie dat Afrikaner vroue verhewe bo al die ander vroue is nie. Jou volks-selfsugtige weergawe ONDERMYN die goeie werk van ons wat glo NIEMAND mag verkrag word nie.
Die antwoord op jou vraag is eenvoudig: hulle wag nie, niemand WIL die Afrikaners vernietig nie. Julle regses wag nou all meer as drie-honderd jaar vir die nag van die lang mes – wanneer gaan julle besef dit sal nooit gebeur nie ?
Die Afrikaners is eenvoudig nie belangrik genoeg om vernietig te word nie. Ons is 'n ou klein volkie in 'n klein landjie. Jy sien 'n aanval waar daar niks is nie omdat jy so seker is van ons verhoogde status – maar selfs op die Suid Afrikaanse verhoog is ons 'n voet-nota.
As daar 'n tyd was wat iemand dalk ons sou wou uitroei was dit in 1994. Vandag ? Dis lagwekkend.
En dis waar jou grootste fout is- jy dink nog in terme van "lande", asof dit nog iets beteken. Die wereld het klein geword, jou volk het gereis en ander kulture leer ken en gesien dat daar goeie dinge in al die kulture is. Ek het die goeie in dertig Afrika-lande gesien, ek het dit in vier Suid Amerikaanse land gevind, ek het dit in die ooste en in Europa beleef.
Jy kan nie vir mense vertel hoe hulle moet leef nie – jou kultuur is nie besig on vernietig of aangeval te word nie – dis bloot besig om te groei en te verbeter. Soos dit moet.
Eens is daar vir ons vertel dat volksvreemd byna 'n vloekwoord is – dat alles wat vreemd is vermy moet word. Maar daardie tyd is gelukkig vir ewig verby.
Ek geniet die boeke van die beste skrywers uit elke kultuur. Ek geniet Japanese kuns en Franse films en ek is met 'n Skot getroud en ek het iets van die mensdom as 'n geheel geleer: ek het geleer dat ons almal maar basies dieselfde is. Dat geen oorlog OOIT 'n geregtelike oorlog kan wees nie. Dat vrede en vryheid alleenlik beskore is vir die wat dit aan ALMAL gun.
Ek het Terry Pratchet en Shakespeare en Huxley bestudeer, ek het vir Tom Stoppard gelag en vir Achebe gehuil.
Dit was alles volksvreemd – en dit was pragtig.
En na dit alles is ek nie minder Afrikaner nie – inteendeel, ek is 'n BETER Afrikaner omdat ek nie NET 'n Afrikaner is nie.
Afrikaner is nie my identiteit nie. Dis maar net 'n deeltjie van my.
Ek is 'n mens – en die ganse Afrikaner kultuur is minder as 5% van wat my, MY maak. Dis nie onbelangrik nie, elke stukkie van my is belangrik – maar dis ook nie MEER belangrik as die res nie.
Dis wat mense in the een en twintigste eeu geleer het – dat niks en niemand MEER of MINDER belangrik as die volgende is nie.
Eendag sal jy dit dalk ook leer… en besef dat wanneer jy veg vir Afrikaner vroue – doen jy 'n onreg aan elke ANDER vrou aan. Wanneer jy veg vir Afrikaner boere – doen jy 'n onreg aan elke ANDER mens wat vermoor word.
Daar kan nie reg in onreg wees nie.
Veg vir almal, of veg vir niemand – maar om net vir party te veg: dit is die grootste onreg wat daar is.
Wanneer gaan u egter daardie laaste sin in Engels vertaal en vir u Engelse en Amerikaanse broers vertel wat reeds 'n miljoen mense in Irak gedood het, kinders in Sirië onder die bomme steek, ens.? Maar dis die probleem met die jingo-Afrikaner: hy sien die boosheid van sy eie mense raak, maar die Anglo-Amerikaner se imperiale hebsug en oorlugsug gaan by hom verby.
Die Britte en Amerikaners veg net vir hulleself en hul eie beursies.
Lees byvoorbeeld dié stuk wat iemand vandag onder my aandag bring: Why America needs war.
Dit mag wees dat Afrikaners onbelangrik is en nie eens die moeite werd om te kom uitwis nie – in elk geval doen die plaasmoordenaars klaar redelik goed daarmee – maar dan wonder mens waarom soveel mense op aarde dit nodig geag het om te sorg dat ons heeltemal ontkieser word in 'n stelsel waarin jy kan stem tot jy blou in die gesig is en jy sal nie eens 'n munisipaliteit van 200 siele in die Vrystaat kry om te regeer nie?
Ek dink die antwoord is dat ons wel mededingers was vir Brittanje en selfs die Swede wat hul vliegtuie hier wou kom verkoop en ons staat, asook die openbare maatskappye, wou kom plunder. Alles wat die Afrikaners in die twintigste eeu oor dekades heen met ons klein ou bietjie kapitaal en belastings kon skep, het hulle in een slag kom stroop. Heerlik! Mittal het Yskor verniet gekry. Verniet! Hy is mos 'n vriend van Tony Blair, wat oor Irak se "wapens van massavernietiging" gelieg het, daarom het hy Yskor verdien.
En volgens kenners beskik ons oor die tweede grootste hoeveelheid minerale rykdom ter wêreld, naas dié van Rusland. Wil u beweer dat die koloniale mynmaatskappye wat reeds meer as 'n eeu in ons land werksaam is nie daarin belangstel nie? Die eerste vergadering tussen die ANC en die NP in die tagtigerjare is deur 'n amptenaar van die Londense Gold Fields gereël.
Dis wonderlik dat u nou soveel kultuur ingekry het, maar die Afrikaner was dan juis vanuit die staanspoor 'n nuuskierige en kultuurhonger mens. Ons vorige geslagte het Europese tale geleer praat, geskilder, geskryf, wonderlike argitektuur geproduseer – wat nou hier in Johannesburg skandelik deur die Verdrukker gesloop word! Vernietig, want daar is een of ander "projek" aan die gang waaruit 'n klomp mense weer uit die provinsiale finansies hulself gaan help.
Indien u enigiets van ander kulture verstaan, is dit danksy die Afrikanerkultuur in dié land, want die Angel-Sakser bring net die monokultuur met hom saam. Hulle haat alle volkere: ons, maar ook die Franse, Duitsers, Japannese, wie ook al. Veral natuurlik die Russe. Almal moet voor hulle buig. Een land ná die ander word gedestabiliseer.
Die Oekraïners wat reeds ses miljoen dooies aan kommunisme moes afstaan – die kommunisme waaroor Peer en sy universitêre vriende steeds biduur hou – se hele land en finansiële stelsel is nou deur die Amerikaners gedestabiliseer, as deel van die groter plan om Rusland omver te werp.
Tydens die ABO het daar Iere, Russe, Skandinawiërs, Nederlanders, Duitsers, ens., aan ons kant geveg. Selfs Vincent van Gogh se broer het hier vir ons gesneuwel. Ons is nou weer daar, want ons en die Europeërs is almal in die visier van die sogenaamde Nuwe Wêreldorde. Ons diversiteit, veelheid van tale en tradisies is vir hulle 'n steen des aanstoots, daarom moet dit weg en ons moet almal deel word van wat Van Wyk Louw die "mensvleisbredie" genoem het.
Waarom val Peer (de Vos) vir die PUK aan? Want iewers weet hy die Empaaier verwag dit van hom. Sy eie klein burokratiese posisie hang daarvan af, dat hy die haat jeens Afrikaners sal aanblaas met sy stereotipe stelletjie idees en belydenisse.
Ons stel nie in sy vervelige lewetjie en ontgroening of wat ook al belang nie. Om op grond daarvan die verengelsing van die oudste universiteit in die oudste dorp in die Transvaal te bepleit, is so absurd soos om te sê Pretoria Boys High moet Afrikaans word as straf omdat Oscar Pistorius daar op skool was!
Wie gee Peer die Anglofiel die reg om die PUK te straf? Dis mos belaglik.
Volksvreemd is nie die verskeidenheid van tale en kulture wat jy ervaar en wat jy in jou eie kultuur vertaal nie. In elk geval het Afrikaners meer boeke in Afrikaans vertaal as wat die klomp lui Engelse in ons land ooit gelees het, uit 'n verskeidenheid van tale. Iewers het ek gelees van 'n afgetrede Deense militêre offisier wat as 'n stokperdjie begin vertaal het. Met sy dood het hy iets soos 900 boeke in Deens vertaal!
Elke klein taal ter wêreld het slegs danksy die opoffering en toewyding van sy sprekers tot stand gekom. Soos Deens. Of Afrikaans.
Volksvreemd is die lelike verraad waaraan soveel Afrikaners hulle al skuldig gemaak het, en veral De Klerk se geslag wat aan mense een ding vertel en 'n ander gedoen het. As De Klerk militêr aan Umkhonto we Sizwe wou oorgee, is dit sy goeie reg, maar waarom mense met praatjies oor "wigte en teenwigte" om die bos lei, sodat hulle twintig jaar later eers uitvind wat regtig gebeur het en dat hulle nou as vreemdelinge in hul eie land geag word?
Dan praat ek nie eens van mense wat op 'n manier te bang is om 'n AK47 te gryp en Afrikaners op straat soos honde te gaan doodskiet nie, maar wat Boerehaat aanblaas in die hoop dat 'n swartman of dalk 'n bende plaasmoordenaars dit iewers namens hom sal gaan doen.
'n Mens noem dit aanhitsing. Dít wat Sir Percy Fitzpatrick met The Transvaal from within gedoen het, en waarmee Peer en die res van die Boerehaters op die kampusse steeds besig is.
Dis eenvoudig verfoeilik, lafhartig en onderduims. Maar tog sóóóó Engels, nie waar nie? Die ewige moraliste. Maar wat self agter die deur staan…
Skrywer Dan RoodtGepubliseer op 10 Julie 2014 10 Julie 2014 Kategorieë Dan Roodt, RubriekeSleutelwoord Adorno, Afrikaner!, Amerika, Brittanje, Gold Fields, jingo-Afrikaner, Johannesburg, NP, Oekraïne, oorlog, Percy Fitzpatrick, Pierre de Vos, Tony Blair, Yskor